སྲོལ་རྒྱུན་རིག་གནས་ཞེས་པ་ཤིན་ཏུ་ནས་རྒྱ་ཆེ་བའི་ཐ་སྙད་ཅིག་ཡིན་མོད།འདིར་བརྗོད་པ་ནིགཞིས་བྱེས་ལྷན་འཛོམསནང་རྩོམ་པ་པོ་མང་པོ་ཞིག་གིས་བོད་ཀྱི་སྲོལ་རྒྱུན་གོམས་སྲོལ་དང་།བསམ་གཞིགས་བྱེད་སྟངས།འཇིག་རྟེན་ལྟ་ཚུལ་སོགས་ལ་དོ་སྣང་དང་རང་ངོས་ཀྱི་འདོད་བློ་གླེང་འདུག་པ་དེ་དག་གཞིར་བཞག་གིས་དབྱེ་ཞིབ་བྱ་རྒྱུ་དེ་ཡིན།སྤྱིར་སྲོལ་རྒྱུན་རིག་གནས་ཞེས་པ་དེ་ཐོག་མ་གྲུབ་པ་ནས་བར་དུ་འཕེལ་རྒྱས་དང་མཐར་འཇིག་པ་སོགས་ཀྱི་རང་ངོས་ཀྱི་བརྒྱུད་རིམ་ཞིག་ཡོད་པས་དེ་ནི་མི་རེ་གཉིས་ཀྱི་འདོད་བློས་གཏན་འཁེལ་དང་ཐག་གཅོད་བྱེད་ཐུབ་པ་ཞིག་མ་ཡིན་པ་ནི་ཀུན་གྱིས་ཤེས་གསལ་རེད།འོན་ཀྱང་དེང་རབས་པའི་མི་ཞིག་དང་ཡང་སྒོས་རྩོམ་པ་པོ་ཞིག་གི་ངོས་ནས་བཤད་ན་དེ་དག་ལ་བསམ་གཞིགས་དང་རང་གི་འདོད་ཚུལ་སྟོན་རྒྱུ་ནི་འོས་འགན་ཡིན་ལ་ཆོས་ཉིད་དང་མཐུན་པ་ཞིག་ཀྱང་ཡིན།དེས་ན་རིག་གནས་ལ་བསམ་གཞིགས་བྱེད་པ་དེ་དུས་རབས་གསར་པའི་བརྩམས་སྒྲུང་ཁྲོད་གོ་གནས་ངེས་ཅན་ཞིག་བཟུང་ཡོད་ལ་ཁོ་བོའི་བསམ་པར་མ་འོངས་པའི་དུས་རབས་ངེས་ཅན་ཞིག་ནང་ད་དུང་མུ་མཐུད་རྩོད་གཞི་དང་།གླེང་བརྗོད་བྱ་གཞི།བསམ་གཞིགས་ཀྱི་ཡུལ་བཅས་སུ་གྲུབ་ནས་གནས་སྲིད་སྙམ།དེ་ལྟར་བརྩམས་སྒྲུང་གསར་པའི་བརྩམས་ཆོས་ཁྲོད་དེ་མཚུངས་འདོད་ཚུལ་སྣ་ཚོགས་པ་འདུག་སྟེ་དཔེར་ན་གཡང་མཚོ་སྐྱིད་ཀྱིས་བྲིས་པའིརྩྭ་ཐང་གི་ཉིན་ཐོལ་ཆ་མཚོན་ན་དེ་ནི་བཙན་ཤེད་གཉེན་སྒྲིག་གི་སྲོལ་ལུགས་ལ་དགག་པ་བརྒྱབ་པ་ཞིག་ཡིན་ལ།བརྩམས་བྱ་དེའི་རིགས་བོད་ཀྱི་དེང་རབས་རྩོམ་ཡིག་ནང་མཐོང་རྒྱུ་ཤིན་ཏུ་མང་ལ་དེ་ནི་བོད་ཀྱི་སྤྱི་ཚོགས་འཚོ་བའི་ཁྲོད་གནས་དང་གནས་མུས་ཡིན་པའི་གོམས་སྲོལ་ཞིག་ཡིན།འོན་ཀྱང་དེ་ནི་བོད་ཀྱི་དམིགས་བསལ་ཡུལ་གོམས་ཤིག་མིནབརྩམ་བྱ་དེ་རྣམ་པའི་ཐོགགསེར་བཟང་ཐངདུ་བྱུང་བའི་བྱ་བ་ཞིག་ཉིན་ཐོའི་ཚུལ་དུ་བྲིས་ཤིང་དེར་ཪྙོག་འཛིང་ཆེ་བའི་བྱུང་རིམ་མེད་པར་ཁུངས་སྣེ་གཅིག་དང་རྩོམ་ཡིག་ཁྲོད་ཀྱི་མི་སྣའི་ལབ་གླེང་ཁོ་ནས་སྲོལ་རྒྱུན་རིག་གནས་ཀྱི་སྣང་ཚུལ་ཞིག་མཚོན་པར་བྱས་ཡོད།དེའི་ནང་ལབ་གླེང་གི་ཡུལ་ནིསྒྲོལ་དཀརཡིན་མོད།འོན་ཀྱང་སྒྲོལ་དཀར་རང་ངོས་ཀྱིས་བཙན་བཤེད་གཉེན་སྒྲིག་གི་དོན་དེར་ཐད་ཀར་རྩོད་གླེང་དང་ཁ་གཏད་དུ་ལངས་པའི་རྣམ་འགྱུར་བསྟན་མེད་ལ་རྩོམ་པ་པོས་ཀྱང་དགེ་སྐྱོན་དང་ཡིན་མིན་གྱི་དཔྱད་པ་བྱས་མེད་ཅིང་།རྩོམ་ཡིག་ཁྲོད་ཀྱི་མི་སྣའི་ལབ་གླེང་ཁོ་ནའི་ཁྲོད་ནས་དོན་འདི་འདྲ་ཞིག་བསྟན་པ་སྟེ།དེ་ཡང་རྩྭ་ཐང་སྟེང་དུ་ཡུན་རིང་གི་སྲོལ་རྒྱུན་བག་ཆགས་ཀྱི་དབང་གིས་རང་གི་བུ་ཕྲུག་དེམོ་དཔེ་རྩིས་གསུམལ་བརྟེན་ནས་ལས་དབང་གཏན་འཁེལ་དང་བུ་ཕྲུག་རང་ངོས་ཀྱི་མ་མཐའི་རང་དབང་འཕྲོག་བཅོམ་དང་དེས་མི་གཤིས་ལ་གནོད་སྐྱོན་ཚབས་ཆེན་བཏང་ཡོད་པ་དེ་རེད།དེ་ལྟ་སྟེ།ཕ་ནོར་འབུམ་གྱིསདྲིས་ཀྱང་མ་དྲིས་རུང་།འཐད་ཀྱང་མི་འཐད་རུང་སྟེར་དགོས།གཉེན་ཚང་དེ་གཅིག་ནས་ངའི་མནའ་ཆེད་ཡིན།གཉིས་ནས་ངའི་དབུལ་གྲོགས་ཡིན།གསུམ་ནས་ང་ལ་བླ་མའི་ལུང་བསྟན་ཡོདཅེས་ཧ་ལམ་སེམས་མེད་ཀྱི་བེམ་པོ་བརྗེ་རེས་བྱེད་པ་དང་འདྲ་བ་ལས་མི་གཤིས་ལ་མ་མཐའི་དབང་ཆ་ཙམ་སྤྲད་མེད་པར་བྲིས་ཤིང་།བུ་མོ་རང་གིས་ཕ་ལ་ཁ་ལན་ཚིག་གཅིག་ཀྱང་སློག་པ་མ་བྲིས་པར་ཨ་ནེ་དང་ཨ་ཁུའི་གཏམ་གླེང་བརྒྱུད་ཁོ་མོར་ཡ་ངའི་སྐྱོ་འབྲས་ཡོང་རྒྱུའི་ལྐོག་བརྡ་ཞིག་བསྟན་ཡོད་ལ་ཁོ་མོའི་འཐབ་རྩོད་དམ་གྱེན་ལོག་གི་རྣམ་འགྱུར་མཚོན་བྱེད་ནིརེ་ཐག་ཆད་པའི་མིག་མདངས་དང་ཞམ་ཞམ་དུ་ལྷུང་བའི་མཆི་མ་འབའ་ཞིག་ཡིནལ་དེ་ལས་ཀྱང་ཉེན་ཁ་ཆེ་བ་ཞིག་ནིལྦ་ཁུང་ལ་དུ་བ་བརྒྱབ་ན།སྲོག་འབུལ་དུ་སྒོ་ཁར་ཐོན་ཡོང་ཟེར་བ་ལྟརལས་མ་འདས།ཁོ་མོའི་ངོས་ནས་བཤད་ན་མ་མཐའི་སྐད་ཆ་ཤོད་པའི་དབང་ཆའང་མེད།མོས་སེམས་ནང་གི་སྐད་ཆ་དག་དུད་འགྲོ་ཐུལ་མ་ཞིག་ལ་བརྗོད་བསམས་ཀྱང་དུད་འགྲོ་དེས་ཀྱངབསུན་སྣང་གི་འཕྲ་ཞིག་བརྒྱབནས་མོའི་སྐད་ཆ་ཉན་པར་མི་འདོད་པ་དེས་ཐ་ན་དུད་འགྲོས་ཀྱང་བཪྙས་བཅོས་བྱེད་པ་བཅས་མདོར་ན་རྩོམ་ཡིག་དེའི་ནང་ནུ་བོ་ཚེ་དབང་གིས་བཤད་པའིསེམས་ཁུརགྱེ་སྐད་ཆའམ་ཨ་མ་འཛོམས་སྐྱིད་ཀྱིས་བཤད་པའིསྙིང་ཉེ་བའིགཏམ་སོགས་གང་ཡིན་རུང་ཚང་མ་སྒྲོལ་དཀར་གྱིས་མཚོན་པའི་རྩྭ་ཐང་དེའི་སྟེང་གིགྲངས་མེད་བག་གསར་གྱིབརྩེ་དུང་གི་རང་དབང་བཅོམ་མཁན་ཁོ་ན་ཡིན།དེས་ན་བརྩམས་བྱ་དེའི་རྩོམ་སྟངས་ཀྱི་ཁྱད་ཆོས་དང་ནང་དོན་གྱི་མངོན་སྟངས་བཅས་ཕྱོགས་ཡོངས་ནས་སྤྱིར་བཏང་གི་བཙན་བཤེད་གཉེན་སྒྲིག་ལ་ངོ་རྒོལ་བྱས་པ་ཙམ་མ་ཡིན་པར་སྲོལ་རྒྱུན་གྱི་གོམས་གཤིས་ངན་པའི་ཞགས་པ་དེས་མིའི་རང་གཤིས་དག་ཡོངས་སུ་བཅིངས་ནས་སྒྲོལ་དཀར་གྱིས་མཚོན་པའི་རྩྭ་ཐང་སྟེང་གི་བུད་མེད་རྣམས་ལ་སྡུག་བསྔལ་ཚད་མེད་སྦྱིན་པར་བྱས་པ་མཚོན་པས་རྩོམ་ཡིག་དེའི་བརྗོད་སྙིང་གཏིང་ཟབ་པ་དང་སྤྱི་ཚོགས་ཀྱི་འབྲས་བུ་ཐོན་ཐུབ་པ་ཞིག་ཡིན།